## Metrovalencia facilita la mobilitat per a acudir a les Olimpíades d’FP i al Dia Internacional del Turisme de Reunions

*** Del 30 de març al 4 d’abril se celebren CVSkills 2025, les Olimpíades de Formació Professional
* El 3 d’abril tindrà lloc GMID, el Dia Internacional del Turisme de Reunions**

Metrovalencia oferix, esta setmana, desplaçaments a Fira València en la línia 4 del tramvia amb l’objectiu de facilitar la mobilitat per a les persones que acudisquen a les Olimpíades de Formació Professional, CVSkills 2025, del 30 de març al 4 d’abril, i al Dia Internacional del Turisme de Reunions, GMID (*Global Meetings Industry Day*).

Durant la celebració del certamen, el servici de tramvia circularà entre la parada de Doctor Lluch i la de Fira i viceversa amb una freqüència de pas de 20 minuts els dies laborables, i entre 30 i 40 minuts diumenge, en l’horari establit entre les 06:00 i les 23:00 hores.

En les jornades laborables, el primer tramvia eixirà des de Beteró a les 06:00 hores i des de Doctor Lluch a les 06:30 hores. L’últim eixirà des de Doctor Lluch a les 21:29 hores. Des de la parada de Fira, el primer serà a les 06:40 hores, i l’últim, a les 22:19 hores.

Diumenge, la primera eixida des de Doctor Lluch es produirà a les 07:20 hores, mentres que des de Fira l’últim tramvia partirà a les 22:19 hores.

Amb la finalitat d’agilitzar el servici, tots els tramvies que facen el recorregut fins a la parada de Fira, en la Fira de Mostres, ho indicaran en el rètol de destinació situat en la capçalera de la unitat. Juntament amb el tramvia, també es pot accedir a Fira València desplaçant-se fins a l’estació Les Carolines-Fira de la línia 2 de Metrovalencia.

Tots aquells usuaris que desitgen ampliar la informació d’horaris i freqüències d’este servici poden telefonar al 900 46 10 46 d’atenció al client de Metrovalencia. Esta informació també està disponible en la pàgina web de Metrovalencia [www.metrovalencia.es](http://www.metrovalencia.es), en @metrovalencia, en facebook/metrovalencia.fgv i en l’app oficial de Metrovalencia.

Fecha: 30/03/2025